Document ID: 32008D0155

ODLOČBA KOMISIJE
z dne 14. februarja 2008
o uvedbi seznama skupin za zbiranje in skupin za proizvodnjo zarodkov v tretjih državah, odobrenih za uvoz govejih zarodkov v Skupnost
(notificirano pod dokumentarno številko C(2008) 517)
(Besedilo velja za EGP)
(2008/155/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/556/EGS z dne 25. septembra 1989 o pogojih za zdravstveno varstvo živali, ki urejajo trgovanje znotraj Skupnosti in uvoz iz tretjih držav za zarodke domačih živali vrste goveda (1), in zlasti člena 8(1) Direktive,
ob upoštevanju naslednjega:
(1)
Direktiva 89/556/EGS določa pogoje zdravstvenega varstva živali, ki se uporabljajo za trgovino s svežimi in zamrznjenimi zarodki domačega goveda in njihov uvoz iz tretjih držav.
(2)
Odločba Komisije 92/452/EGS z dne 30. julija 1992 o uvedbi seznamov odobrenih skupin za zbiranje in proizvodnjo govejih zarodkov v tretjih državah za izvoz v Skupnost (2) določa, da države članice uvažajo zarodke iz tretjih držav samo, če so jih zbrale, pripravile in skladiščile skupine za zbiranje zarodkov s seznamov v Prilogi k navedeni odločbi.
(3)
Odločba Komisije 2006/168/ES z dne 4. januarja 2006 o uvedbi zahtev za zdravstveno varstvo živali in izdajanje veterinarskih spričeval za uvoz govejih zarodkov v Skupnost ter razveljavitvi Odločbe 2005/217/ES (3) določa, da lahko države članice odobrijo uvoz zarodkov domačega goveda, ki so jih zbrale ali proizvedle odobrene skupine za zbiranje in proizvodnjo zarodkov s seznama v Prilogi k Odločbi 92/452/EGS v tretji državi s seznama v Prilogi I k navedeni odločbi.
(4)
Nova Zelandija je zahtevala, da se s seznama v Prilogi k Odločbi 92/452/EGS glede vnosov za navedeno tretjo državo črta ena skupina za zbiranje zarodkov.
(5)
Argentina, Avstralija, Kanada, Švica in Združene države Amerike so tudi zahtevale številne spremembe vnosov za nekatere skupine za zbiranje in proizvodnjo zarodkov za navedene tretje države na seznamu v Prilogi k Odločbi 92/452/EGS. Zagotovile so jamstva glede izpolnjevanja ustreznih pravil iz Direktive 89/556/EGS za skupine, ki se dodajo na navedeni seznam. Skupine za zbiranje in proizvodnjo zarodkov, naštete v Prilogi k tej odločbi, izpolnjujejo pogoje glede zbiranja, priprave, skladiščenja in prevoza zarodkov iz Direktive 89/556/EGS. Pristojni organi navedenih tretjih držav so jih odobrili v skladu z navedeno direktivo.
(6)
Zaradi jasnosti zakonodaje Skupnosti je treba Odločbo 92/452/EGS razveljaviti in nadomestiti s to odločbo.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice odobrijo uvoz zarodkov domačega goveda iz tretjih držav samo, če jih je zbrala, pripravila in skladiščila skupina za zbiranje ali skupina za pridobivanje zarodkov, vključena na seznam v Prilogi k tej odločbi.
Člen 2
Odločba 92/452/EGS se razveljavi.
Člen 3
Ta odločba je naslovljena na države članice.
V Bruslju, 14. februarja 2008

Labels: 16
5
0
3
6